กบข.เชิญชวนสมาชิกออมเพิ่มเกษียณมีเงินใช้
กบข. แนะสมาชิกออมเพิ่ม เปิดโอกาสถึง 12% เสริมความมั่นคงให้ชีวิตหลังเกษียณ
18 ส.ค. 2554

กบข. แนะสมาชิกออมเพิ่ม เปิดโอกาสถึง 12% เสริมความมั่นคงให้ชีวิตหลังเกษียณ
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ (กบข.) เปิดเผยว่า กบข.ได้มีการแก้ไขกฎหมายเพื่อเปิดโอกาสให้สมาชิกกว่า 1.18 ล้านคนทั่วประเทศออมเพิ่มได้ 
ปัจจุบันสมาชิกสามารถส่งเงินสะสมเพิ่มขึ้นสูงสุดถึง 12% ของเงินเดือน นอกจากการสะสมเงินปกติในอัตรา 3% ของเงินเดือนได้ เพื่อให้มีเงินออมสอดคล้องกับแผนการเงินหลังเกษียณมากที่สุด และสามารถดำเนินชีวิตในวัยสูงอายุได้ด้วยความมั่นคงยิ่งขึ้น
ทั้งนี้ ณ เดือน ก.พ. 2554 มีสมาชิก กบข.ออมเพิ่มจำนวน 10,875 ราย คิดเป็นเงินกว่า 26 ล้านบาท โดยอัตราการออมเพิ่มที่สมาชิกเลือกมากที่สุดคือ 12% 
น.ส.โสภาวดี กล่าวว่า กบข.ในฐานะกองทุนเงินออมเพื่อวัยเกษียณได้ตระหนักถึงความสำคัญปัญหาประชากรสูงอายุจะเพิ่มขึ้นเป็นประมาณ 17.8 ล้านคน หรือ 25% ของประชากรทั้งหมดในปี 2573 และสำนักงานสถิติแห่งชาติ พบว่าแหล่งรายได้สำคัญของผู้สูงอายุมาจากบุตรถึง 60% รองลงมาคือ จากการทำงาน 21% ในขณะที่รายได้จากการออมมีเพียง 3% เท่านั้น ซึ่งถือว่าต่ำมาก และน่าเป็นห่วงว่าการจัดสรรงบประมาณของภาครัฐอาจไม่ครอบคลุมผู้สูงอายุที่อยู่ในภาวะพึ่งพิงจำนวนมากได้ จึงจำเป็นที่จะต้องมีเงินออมเพื่อรองรับกับช่วงเวลาดังกล่าว